

Telki Község Önkormányzata

2089 Telki, Petőfi u.1.

Telefon: (06) 26 920 801

E-mail: hivatal@telki.hu

[www.telki.hu](http://www.telki.hu)

**ELŐTERJESZTÉS**

**A képviselő-testület 2024. november 28-i rendkivüli ülésére**

|  |
| --- |
| **Tárgyalandó napirend:****Kodolányi János Közösségiház és Könyvtár működésével összefüggő kérdések** |

**A napirendet tárgyaló ülés dátuma**: **2024.11.28.**

**A napirendet tárgyaló ülés:** **Képviselő-testület**

**Előterjesztő:** **Deltai Károly polgármester**

**Az előterjesztést készítette:** **dr. Lack Mónika jegyző**

**A napirendet tárgyaló ülés típusa:** **nyílt** / zárt

**A napirendet tárgyaló ülés típusa:** rendes / **rendkívüli**

**A határozat elfogadásához szükséges többség típusát:** **egyszerű** / minősített

**A szavazás módja:** **nyílt** / titkos

**1.ELŐZMÉNYEK, KÜLÖNÖSEN AZ ADOTT TÁRGYKÖRBEN HOZOTT KORÁBBAN HOZOTT TESTÜLETI ÜLÉSEK ÉS AZOK VÉGREHAJTÁSÁNAK ÁLLÁSA:**

**2. JOGSZABÁLYI HIVATKOZÁSOK**: A közművelődési feladatellátást a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény

**3.KÖLTSÉGKIHATÁSOK ÉS EGYÉB SZÜKSÉGES FELTÉTELEK, ILLETVE MEGTEREMTÉSÜK JAVASOLT FORRÁSAI:**

**4. TÉNYÁLLÁS BEMUTATÁSA:**

A közművelődési feladatellátást a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény ( továbbiakban: törvény ) szabályozza, amelynek a 2017. évi LXVII. törvény által történő módosítása 2018. január 1. napjával újraszabályozta a települési önkormányzatok közművelődési feladatait, alapszolgáltatásait, egyúttal kötelező önkormányzati feladattá tette a helyi közművelődési tevékenység támogatását.

Ehhez a módosításhoz kapcsolódóan született meg a 2018. július 17-én hatályba lépő a közművelődési alapszolgáltatások, valamint a közművelődési intézmények és a közösségi színterek követelményeiről szóló 20/2018. (VII.9.) EMMI rendelet.

A törvény 83/A. § (1) bekezdése felhatalmazást ad az önkormányzatok számára, hogy a helyi társadalom művelődési érdekeinek és kulturális szükségleteinek figyelembevételével, a törvény és a helyi lehetőségek, sajátosságok alapján rendeletben határozza meg az ellátandó közművelődési alapszolgáltatások körét, valamint a **feladatellátásának formáját**, módját és mértékét.

A közművelődési feladat ellátás formája lehet: **önálló intézményi** működtetés vagy **közösségi színtér** biztosítása.

**Önálló intézményi működés:**

**A 20/2018. (VII.9.) EMMI rendelet 13. §** (1) – ( 3 ) pontja alapján a művelődési házban a feladatellátó a közművelődési alapszolgáltatások zavartalan biztosítása érdekében szükséges létszámban közművelődési szakmai munkakörben szakembert foglalkoztat úgy, hogy legalább egy, felsőfokú közművelődési szakképzettséggel rendelkező szakembert teljes munkaidőben foglalkoztat. A művelődési ház nyitvatartási idejét a művelődési házban ki kell függeszteni. A művelődési ház – illeszkedve a közösségi kezdeményezésekhez – legalább a hét öt napján, legalább napi 8 órában nyitva tart, melyből legalább egy napnak szabadnapra vagy munkaszüneti napra kell esnie, továbbá legalább a hét három napján magába kell foglalnia a 16.00–19.00 óra közötti időszakot.

A kifüggesztett nyitvatartástól eltérni évente legfeljebb két hónap időtartamban lehet úgy, hogy a feladatellátó az eltérést legalább egy hónappal megelőzően a művelődési házban közzéteszi.

**Közösségi szintérként történő működés:**

**A 20/2018. (VII.9.) EMMI rendelet 12. §** (1) – (4) bek pontja- a alapján a közösségi színtérben a feladatellátó a közművelődési alapszolgáltatások zavartalan biztosítása érdekében legalább egy, legalább középfokú közművelődési szakképzettséggel (szakképesítéssel) rendelkező szakembert foglalkoztat**.**

A közösségi színtér nyitvatartási idejét a közösségi színtérnek helyet adó épületben ki kell függeszteni.

A közösségi színtér – illeszkedve a közösségi kezdeményezésekhez – legalább a hét három napján, legalább napi 4 órában nyitva tart, melyből legalább egy napnak szabadnapra vagy munkaszüneti napra kell esnie, továbbá legalább a hét egy napján magába kell foglalnia a 16.00–19.00 óra közötti időszakot.

A kifüggesztett nyitvatartástól eltérni évente legfeljebb három hónap időtartamban lehet úgy, hogy a feladatellátó az eltérést legalább egy hónappal megelőzően a közösségi színtérnek helyet adó épületben közzéteszi.

**Összehasonlítva**

1. **A közösségi ( művelődési ) ház:**

• a helyi közösségi művelődést szervező, közművelődési alapszolgáltatást nyújtó közművelődési intézmény

• tevékenysége településrészre, kerületre, egy településre vagy több községre terjed ki

• vezetője szakirányú felsőfokú végzettséggel rendelkezik

• elnevezése: „művelődési ház”, „közösségi ház” vagy „faluház”

**Előnyök közösségi ( művelődési ) ház fenntartása esetén:**

* szakmai irányítás
* elkülönült szervezeti működés
* magasabb intézményi presztizs
* szakmai szervezeti integráció
* egyszemélyi vezetői felelősség

**Hátrányok közösségi ( művelődési ) ház fenntartása esetén:**

* kisebb szervezeti és működési kontroll
* rugalmatlanabb szervezet
* kevésbé pragmatikus bértömeg gazdálkodás
* középtávú elkötelezettség
* intézmény jellegű profil

**Kockázatok közösségi ( művelődési ) ház fenntartása esetén:**

* megmarad a jelenlegi szigetszerű működés
* nem változik a közösségi és kulturális élet
* a lakosság elidegenedik az intézménytől

**Lehetőségek közösségi ( művelődési ) ház fenntartása esetén:**

* magas szintű szakmai nívó
* pályázati lehetőségek kihasználása
* szakmai továbbképzések
1. **A közösségi szintér:**

a közművelődési alapszolgáltatások biztosítása érdekében működtetett vagy alkalmassá tett helyiség-együttes, épület.

• a helyi közösségi művelődést szervező, közművelődési alapszolgáltatást nyújtó

• tevékenysége településrészre, kerületre, egy településre vagy több községre terjed ki

• a polgármesteri hivatal üzemelteti

• elnevezése: „közösségi tér, közösségi színtér ,,

**Előnyök közösségi szintér fenntartása esetén:**

* a közvetlen önkormányzati irányítás lehetősége jobban biztosított
* közvetlen közösségi és civil részvétel lehetősége a szervezési feladatokban
* nagyobb lakossági igényérvényesítés biztosítása a programkínálatban
* befogadó ,,intézményi,, profil biztosítása
* a helyi szükségletekhez és igényekhez rugalmasan illeszkedő módon szerveződő működés
* hatékonyabb munkaerő és bértömeg gazdálkodás

**Hátrányok közösségi szintér fenntartása esetén:**

* kisebb szakmai kontroll
* jelentős többletfeladat a polgármester és a polgármesteri hivatal számára
* közvetlen felelősség
* alacsonyabb presztízs

**Kockázatok közösségi szintér fenntartása esetén:**

* különösen az átállási időszakban szervezési nehézségek
* a hivatal túlterhelése
* nehezebb szakképzett munkaerőt találni

**Lehetőségek közösségi szintér fenntartása esetén:**

* stílusváltás
* közvetlen közösségi és civil részvétel és lakossági bevonás
* családiasabb hangulatú intézmény
* hatékonyságnövelés

**Finanszírozás tekintetében a két lehetőség normatív támogatásában jelenleg nincs érdemi eltérés.**

**Pályázati lehetőségek tekintetében jelenleg nincs érdemi eltérés.**

Jelenleg a Kodolányi János Közösségiház és Könyvtár önálló költségvetési szervként ( intézmény ) látja el a helyi közművelődési feladatokat. Az intézmény élén intézményvezető áll, akit a képviselő-testület választ pályáztatás alapján öt év határozott időre.

A jelenlegi intézményvezető megbízatása **2025.március 6-án** jár le.

Amennyiben a képviselő-testület **úgy dönt**, hogy az intézményi működés helyet a továbbiakban közösségi szintér formájában biztosítja a közművelődési feladatellátást, a meglévő intézményt meg kell szüntetni.

Az intézmény megszüntetésének szabályairól a muzeális intézményekről, a nyilvános könyvtári ellátásról és a közművelődésről szóló 1997.évi CXL. törvény 81.§. -a az alábbiak szerint rendelkezik
Az intézmény megszüntetéséhez kapcsolódó jogi és pénzügyi intézkedések több hónap átfutási idővel járnak. **Közösségi szintér** formájában történő működés esetén az intézmény feladatellátás **visszakerül az önkormányzathoz**.

Amennyiben az önkormányzat a **továbbiakban is fenntartja** a **Közösségi intézmény** működését a megszűnő intézményvezetői állás betöltésére **pályázatot kell kiírni**.

Az intézményvezetői pályáztatása lépéseit a 30/2020.(X.30.) EMMI rendelet határozza meg.

Az intézményvezetői pályázatot **legkésőbb** az intézményvezetői munkakört betöltő munkavállaló intézményvezetői munkakörben történő foglalkoztatásának vagy munkaviszonyának megszűnése előtt 90 nappal esetünkben **legkésőbb** **2024. december 6-án ki kell írni**.

Intézményvezetővel szemben támasztott követelmények: felsőfokú végzettség és közművelődési szakképzettség vagy nem szakirányú felsőfokú végzettség és felsőfokú szakirányú szakképesítés, végzettségének, szakképzettségének vagy szakvizsgájának és egyben az intézmény alaptevékenységének megfelelő feladatkörben legalább ötéves szakmai gyakorlatot szerzett.

Felsőfokú szakképzettségnek minősül: felsőoktatási intézményben szerzett népművelő, közművelődési előadó, művelődésszervező, művelődési menedzser, művelődési (és felnőttképzési) menedzser, andragógus (művelődésszervező szakirány), kulturális mediátor, kulturális közösségszervező, ifjúsági közösségszervező, humánfejlesztő, közösségi művelődés tanár szakképzettség, továbbá ezzel egyenértékű, az Országos Képzési Jegyzékben meghatározott, felsőfokú végzettségi szintre épülő közművelődési szakember, kulturális menedzser, közművelődési menedzser szakképesítés is.

**Pályázat beadási határideje** pályázat kiírása esetén: a **kiírástól számított min. 30 nap**

**Pályázati határidő lezártát követő 30 napon** belül bizottsági meghallgatás ( a munkáltatói jogkör gyakorlója által létrehozott, – a kulturális intézmény alapfeladatait érintően szakértelemmel rendelkező tagokból álló – bizottság hallgatja meg. A Nemzeti Művelődési Intézmény részéről szakértő közreműködése szükséges.

**A pályázat beadási határidejét követő 60** napon belül kell meghozni a döntést az új vezető személyéről

A pályázatokról a bizottság írásba foglalt véleményét mérlegelve, a pályázati határidő lejártát követő hatvan napon belül, vagy ha e jogot testület gyakorolja, a **következő ülésén dönt.**

Telki, 2024. november 20.

 Deltai Károly

 polgármester

1. **javaslat**

**Határozati javaslat**

**Telki község Önkormányzat Képviselő-testülete**

**/2024.(.…...) Önkormányzati számú**

**Kodolányi János Közösségiház és Könyvtár működésével összefüggő kérdések**

Telki község Önkormányzat képviselő-testülete úgy határozott, hogy kérje ki a Kulturális és Innovációs Minisztérium véleményét a közművelődési intézmény megszüntetése tárgyában.

Határidő: azonnal

Felelős: Jegyző

1. **javaslat**

**Határozati javaslat**

**Telki község Önkormányzat Képviselő-testülete**

**/2024.(.…...) Önkormányzati számú**

**Kodolányi János Közösségiház és Könyvtár működésével összefüggő kérdések**

Telki község Önkormányzat képviselő-testülete úgy határozott, hogy a Kodolányi János Közösségi Ház és Könyvtár intézményvezetői feladat ellátására pályázatot ír ki.

Felkéri a jegyzőt a következő képviselő-testületi ülésre készítse elő a pályázati kiírás szövegét.

Határidő: 2024.12.06.

Felelős: Jegyző